ไฟเขียวผู้เช่าใหม่ ฟื้นกองลักซ์ชัวรี่
ผู้ถือหน่วยกองทุนอสังหาริมทรัพย์ลักซ์ชัวรี่ ไฟเขียวเอสแอลเอช เช่าโรงแรมซิกซ์เซ้นส์ ยาวน้อย จบปัญหายืดเยื้อหลายปี
25 มิ.ย. 2555

ผู้ถือหน่วยกองทุนอสังหาริมทรัพย์ลักซ์ชัวรี่ ไฟเขียวเอสแอลเอช เช่าโรงแรมซิกซ์เซ้นส์ ยาวน้อย จบปัญหายืดเยื้อหลายปี
รายงานข่าวจากการประชุมผู้ถือหน่วยลงทุนของกองทุนรวมอสังหาริมทรัพย์ ลักซ์ชัวรี่ (LUXF) เมื่อวันที่ 22 มิ.ย.ที่ผ่านมา ผู้ถือหน่วยอนุมัติให้บริษัท ซัสเทนเนเบิ้ล ลัคชัวรี ฮอสพิทัลลิตี (ไทยแลนด์) หรือเอสแอลเอช เช่าทรัพย์สินโรงแรมซิกซ์เซ้นส์ ยาวน้อย ซึ่งเอสแอลเอชเป็นผู้เสนอราคาและเงื่อนไขที่ดีที่สุด
สำหรับอายุสัญญาเช่าไว้ที่ 3 ปี โดยให้สิทธิผู้เช่าต่ออายุอีกครั้งละ 3 ปี ไปอีก 4 ครั้ง และให้สิทธิผู้เช่าบอกเลิกสัญญาเช่าก่อนกำหนด รวมทั้งมีเงื่อนไขในการแบ่งผลประโยชน์ระหว่างกองทุนและผู้เช่าที่ดี
ทั้งนี้ เอสแอลเอชเป็นบริษัทในเครือของ Pegasus Capital Advisors L.P. ที่บริหารกองทุนส่วนบุคคล มีเงินลงทุนประมาณ 2,500 ล้านเหรียญสหรัฐ ลงทุนในธุรกิจหลากหลาย
แหล่งข่าวจากบริษัทหลักทรัพย์จัดการกองทุน (บลจ.) ทหารไทย กล่าวว่า หลังจากได้ผู้เช่าทรัพย์สินใหม่แล้ว ทำให้กองทุนจบปัญหาเก่าที่ยืดเยื้อมานาน หลังผู้รับประกันรายได้ขั้นต่ำของกองทุนรวมไม่สามารถทำตามสัญญา เพราะประสบปัญหาทางการเงินจากวิกฤตเศรษฐกิจในช่วงหลายปีที่ผ่านมา